<classify> NA JUDITH PETER, DAR ES SALAAM MSHAMBULIAJI wa Simba anayekipiga kwa mkopo katika kikosi cha KCB ya Kenya, Paul Kiongera, ameendelea kungara baada ya kuteuliwa kuwania tuzo ya mchezaji aliyerejea kwa kishindo Comeback of the Year Award Ligi Kuu nchini humo. Kiongera, ambaye tayari Simba imetangaza kumrejesha kundini ili kukitumikia kikosi chao katika mechi za Ligi Kuu Tanzania Bara zitakazoendelea Desemba 12, mwaka huu, anawania tuzo hiyo pamoja na nyota wa Nakuru RFC, Lawrence Buyachi. Straika huyo ameingizwa kwenye kinyanganyiro hicho kupitia tuzo za Mwanamichezo Bora wa Mwaka SOYA zinazotolewa kila mwaka nchini humo. Kiongera, ambaye ameisaidia timu yake ya KCB kuepuka kushuka daraja, pamoja na kurejea uwanjani akitokea katika majeraha, amefanya mambo makubwa akiwa na kikosi hicho, akifunga mabao 11 ndani ya mechi 17, ikiwamo hat-trick dhidi ya Thika United. Kiongera, ambaye mwaka 2012 aliibuka kuwa mshindi wa pili katika tuzo za Mwanasoka Bora wa Mwaka, anapewa nafasi kubwa kumpiku Buyachi. Wakati akizidi kungara huko kwao Kenya, Simba inamwona kama mchezaji sahihi anayeweza kuiimarisha safu yao ya ushambuliaji, akishirikiana na Mganda Hamis Kiiza na wengineo, wakiwamo wanaotarajiwa kusajiliwa kipindi hiki cha usajili wa dirisha dogo. Mbali ya Kiongera, mchezaji mwingine anayetajwa kuwa njiani kutua Msimbazi ni Mkenya Michael Olunga, anayechezea Gor Mahia ya huko, ambaye ameonyesha uwezo wa hali ya juu katika kucheka na nyavu. Mshambuliaji huyo alingara kupitia michuano ya Kombe la Kagame iliyofanyika jijini Dar es Salaam mwaka huu na Kombe la Chalenji inayoendelea nchini Ethiopia.  <topic>: michezo 